Nóg twee het ingewandskoorsArgieffoto Die departement van gesondheid het Dinsdag ŉ vergadering met die Nasionale Instituut vir Oordraagbare Siektes belê nadat twee nuwe gevalle van ingewandskoors (buiktifus) by Dr George Mukhari- Akademiese Hospitaal in Pretoria aangemeld is. Volgens die departement wil LUR Qedani Mahlangu die stand van gereedheid van alle gesondheidsdistrikte en fasiliteite bepaal. Die agenda van die vergadering sluit ŉ bespreking in oor die departement se reaksie op ingewandskoors. “Ons kan bevestig dat al ons gesondheidsdistrikte en fasiliteite gereed is om enige gevalle te hanteer,” het Steve Mabona, provinsiale woordvoerder van die departement, bygevoeg. “Ons sal gemeenskapsbewustheidsprogramme oor die siekte van stapel stuur. Ons wil ook mense beter oplei en ons fokus is om die simptome uit te ken.” Mabona het dit benadruk dat daar nog nie ŉ uitbreking is nie en daar is dus geen rede om paniekerig te wees nie. Ses gevalle is tot dusver aangemeld by die departement. Een persoon is in die hospitaal oorlede. Lees alle vorige berigte oor ingewandskoors op Maroela Media.